踸踔行送裴山人
作者：郭祥正
朝代：宋

paragraphs: 踸踔踸踔裴山人，破帽麻衣被埃塵。
忽來訪我環峰市，醉倒不顧傍人嗔。
壯士不得志，汙泥困修鱗。
誰傾滄海救枯澤，矯首奮鬣乘風雲。
回頭問燕雀，爾輩胡爲羣。
巢寄柏梁一朝火，孤棲風雨更誰憐。
踸踔踸踔裴山人，行路無窮鼻酸辛。
元通獻甫儻不遇，况有特達朱純臣。
踸踔勿踸踔，豈有壯士長遭迍。